Title: ประกาศกรมพัฒนาธุรกิจการค้า เรื่อง กำหนดรายการย่อที่ต้องมีในงบการเงิน พ.ศ. 2552

ประกาศกรมพัฒนาธุรกิจการค้า

ประกาศกรมพัฒนาธุรกิจการค้า
เรื่อง
กำหนดรายการย่อที่ต้องมีในงบการเงิน
พ.ศ.
๒๕๕๒[๑]

อาศัยอำนาจตามความในมาตรา ๑๑ วรรคสาม
แห่งพระราชบัญญัติการบัญชี พ.ศ. ๒๕๔๓ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมพัฒนาธุรกิจการค้าโดยความเห็นชอบของรัฐมนตรีว่าการกระทรวงพาณิชย์ออกประกาศไว้
ดังต่อไปนี้

ข้อ ๑
 ให้ยกเลิก
(๑) ประกาศกรมทะเบียนการค้า เรื่อง
กำหนดรายการย่อที่ต้องมีในงบการเงิน พ.ศ. ๒๕๔๔ ลงวันที่ ๑๔ กันยายน พ.ศ. ๒๕๔๔
(๒) ประกาศกรมพัฒนาธุรกิจการค้า เรื่อง
กำหนดรายการย่อที่ต้องมีในงบการเงิน (ฉบับที่ ๒) พ.ศ. ๒๕๔๙ ลงวันที่ ๒๕ ธันวาคม
พ.ศ. ๒๕๔๙

ข้อ ๒
 งบการเงินของผู้มีหน้าที่จัดทำบัญชีดังต่อไปนี้
ต้องมีรายการย่อตามที่กำหนดในแบบที่แนบท้ายประกาศฉบับนี้ คือ
(๑) ห้างหุ้นส่วนจดทะเบียน
ต้องมีรายการย่อตามที่กำหนดในแบบ 1
(๒) บริษัทจำกัด ต้องมีรายการย่อตามที่กำหนดในแบบ
2
(๓) บริษัทมหาชนจำกัด
ต้องมีรายการย่อตามที่กำหนดในแบบ 3
(๔) นิติบุคคลที่ตั้งขึ้นตามกฎหมายต่างประเทศ
ต้องมีรายการย่อตามที่กำหนดในแบบ 4
(๕) กิจการร่วมค้าตามประมวลรัษฎากร
ต้องมีรายการย่อตามที่กำหนดในแบบ 5

ข้อ ๓
 ในกรณีที่ลักษณะหรือสภาพของธุรกิจไม่มีรายการที่ต้องแสดงรายการย่อครบตามแบบที่กำหนดไว้
ก็ให้งดเว้นไม่ต้องแสดงรายการย่อที่ไม่มีดังกล่าว

ข้อ ๔
 งบกำไรขาดทุนอาจเลือกแสดงแบบจำแนกค่าใช้จ่ายตามลักษณะของค่าใช้จ่าย
หรือแบบจำแนกค่าใช้จ่ายตามหน้าที่ - แบบขั้นเดียว
หรือแบบจำแนกค่าใช้จ่ายตามหน้าที่ - แบบหลายขั้นก็ได้

ข้อ ๕
 งบแสดงการเปลี่ยนแปลงส่วนของผู้ถือหุ้น
หรืองบแสดงการเปลี่ยนแปลงส่วนของสำนักงานใหญ่
หรืองบแสดงการเปลี่ยนแปลงส่วนของผู้ร่วมค้า
อาจเลือกแสดงเป็นแบบงบแสดงการรับรู้รายได้และค่าใช้จ่ายแทนก็ได้

ข้อ ๖
 ในกรณีที่มาตรฐานการบัญชีกำหนดให้มีการแสดงรายการที่แตกต่างหรือนอกเหนือจากรายการที่กำหนดไว้ตามประกาศฉบับนี้ก็ให้ปฏิบัติตามที่มาตรฐานการบัญชีกำหนด

ข้อ ๗
 ประกาศนี้ให้ใช้บังคับสำหรับการจัดทำงบการเงินซึ่งมีรอบปีบัญชีเริ่มต้นในหรือหลังวันที่
๑ มกราคม พ.ศ. ๒๕๕๒ เป็นต้นไป
แต่ผู้มีหน้าที่จัดทำบัญชีสามารถปฏิบัติตามข้อกำหนดในประกาศฉบับนี้ได้ก่อนถึงกำหนดเวลาใช้บังคับก็ให้กระทำได้
และให้ถือว่าผู้มีหน้าที่จัดทำบัญชีนั้นได้จัดทำงบการเงินโดยถูกต้องตามข้อกำหนดในเรื่องนี้แล้ว

ประกาศ
ณ วันที่ ๓๐ มกราคม พ.ศ. ๒๕๕๒
คณิสสร
 นาวานุเคราะห์
อธิบดีกรมพัฒนาธุรกิจการค้า

[เอกสารแนบท้าย]

๑. 
งบการเงินของห้างหุ้นส่วนจดทะเบียน (แบบ 1)
๒. 
งบการเงินของบริษัทจำกัด (แบบ 2)
๓. 
งบการเงินของบริษัทมหาชนจำกัด (แบบ 3)
๔. 
งบการเงินของนิติบุคคลที่ตั้งขึ้นตามกฎหมายต่างประเทศ (แบบ 4)
๕. 
งบการเงินของกิจการร่วมค้าตามประมวลรัษฎากร (แบบ 5)

(ดูข้อมูลจากภาพกฎหมาย)

ปริยานุช/ผู้จัดทำ
๑๖
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๓๙ ง/หน้า ๓๙/๑๓ มีนาคม ๒๕๕๒